सियासत में अब लोगों को कोई नेता महात्मा गांधी की तरह नहीं भाता। कथनी-करनी में फर्क शायद ही कोई नेता न करता हो। नीतीश कुमार को ही देख लीजिए। कभी एक खास नाम से भी बिदकते थे। डेढ़ दशक पुराना गठबंधन एक झटके में तोड़ दिया था। फिर उनसे हाथ मिलाया तो निकटता के मामले में सभी गैरभाजपाई मुख्यमंत्रियों को पछाड़ दिया। केंद्र सरकार की कृपा के फायदे भी कम नहीं होते। मसलन, बिहार के मुख्यमंत्री को अब दिल्ली में सरकारी घर मिल गया है। इससे पहले दिल्ली आते थे तो सरकारी भवनों बिहार निवास और बिहार भवन में ही बनाना पड़ता था अपना ठिकाना। इसी तरह पहली बार मुख्यमंत्री बने थे तो एक अणे मार्ग के सरकारी मुख्यमंत्री आवास को लेकर एकदम वीतरागी भाव दिखाया था। लालू की खिल्ली उड़ाते हुए तंज कसा था कि इतना बड़ा घर उनके किस काम का।